CELEX: 62014TN0818
Language: el
Date: 2014-12-19 00:00:00
Title: Υπόθεση T-818/14: Προσφυγή της 19ης Δεκεμβρίου 2014 — BSCA κατά Επιτροπής

23.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 65/42
            
         Προσφυγή της 19ης Δεκεμβρίου 2014 — BSCA κατά Επιτροπής
   (Υπόθεση T-818/14)
   (2015/C 065/58)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Brussels South Charleroi Airport (BSCA) (Σαρλερουά, Βέλγιο) (εκπρόσωπος: P. Frühling, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει το άρθρο 3 της προσβαλλομένης αποφάσεως καθόσον με αυτήν η Επιτροπή έκρινε ότι τα μέτρα που εφάρμοσε παρανόμως το Βέλγιο κατά παράβαση του άρθρου 108, παράγραφος 3, ΣΛΕΕ, υπέρ του BSCA, δυνάμει της συμβάσεως υπεργολαβίας της 15ης Απριλίου 2002 μεταξύ της SOWAER και του BSCA και της συμπληρωματικής ρήτρας αριθ. 3 της 29ης Μαρτίου 2002 προς τη σύμβαση μεταξύ της περιφέρειας της Βαλονίας και του BSCA, καθώς και δυνάμει της επενδυτικής αποφάσεως της περιφέρειας της Βαλονίας της 3ης Απριλίου 2003, συνιστούν, από την 4η Απριλίου 2014, κρατική ενίσχυση ασύμβατη προς την εσωτερική αγορά δυνάμει του άρθρου 107, παράγραφος 1, ΣΛΕΕ·
            
         
               —
            
            
               κατά συνέπεια, να ακυρώσει τα άρθρα 4, 5 και 6 της προσβαλλομένης αποφάσεως·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών και λοιπών εξόδων.
            
         
      Λόγοι και κύρια επιχειρήματα
   
   Με την προσφυγή της, η προσφεύγουσα ζητεί τη μερική ακύρωση της αποφάσεως C(2014) 6849 τελικό της Επιτροπής, της 1ης Οκτωβρίου 2014, σχετικά με τα μέτρα που εφάρμοσε το Βέλγιο υπέρ του Brussels South Charleroi Airport (BSCA) και της Ryanair [κρατικές ενισχύσεις SA.14093 (C76/2002)], με την οποία η Επιτροπή έκρινε ότι τα μέτρα τα οποία εφαρμόστηκαν δυνάμει (i) της συμβάσεως υπεργολαβίας για τη χρήση ακινήτων, της 15ης Απριλίου 2002, μεταξύ της Société wallonne des aéroports (στο εξής: SOWAER) και του BSCA, (ii) της συμπληρωματικής ρήτρας αριθ. 3, της 29ης Μαρτίου 2002, στη σύμβαση μεταξύ της περιφέρειας της Βαλονίας και του BSCA, καθώς και (iii) της επενδυτικής αποφάσεως της περιφέρειας της Βαλονίας, της 3ης Απριλίου 2003, συνιστούν κρατικές ενισχύσεις ασύμβατες προς την εσωτερική αγορά. Ως εκ τούτου, η Επιτροπή ζήτησε την ανάκτησή τους.
   Προς στήριξη της προσφυγής της η προσφεύγουσα προβάλλει εννέα λόγους.
   
               1.
            
            
               Ο πρώτος λόγος αντλείται από πλάνη περί το δίκαιο και πρόδηλη πλάνη εκτιμήσεως στις οποίες υπέπεσε η Επιτροπή κατά τον προσδιορισμό της ημερομηνίας της αποφάσεως χορηγήσεως χρηματοδοτήσεως από την περιφέρεια της Βαλονίας στο BSCA.
            
         
               2.
            
            
               Ο δεύτερος λόγος αντλείται από παραγραφή της αξιώσεως της Επιτροπής, καθόσον η διαδικασία ελέγχου των επίμαχων μέτρων κινήθηκε περισσότερο από δέκα έτη μετά τις αποφάσεις χορηγήσεως των μέτρων αυτών.
            
         
               3.
            
            
               Ο τρίτος λόγος αντλείται από πολλαπλή πλάνη περί το δίκαιο, από πρόδηλη πλάνη εκτιμήσεως, καθώς από παράβαση της υποχρεώσεως αιτιολογήσεως, καθόσον η Επιτροπή χαρακτήρισε ως οικονομικές τις επενδύσεις και τις εκτενείς επισκευές σχετικά με το σύστημα ILS (Instrument Landing System, σύστημα ενόργανης προσγειώσεως) και των φωτισμό των αεροδιαδρόμων.
            
         
               4.
            
            
               Ο τέταρτος λόγος αντλείται από πλάνη περί τα πράγματα και πρόδηλη πλάνη εκτιμήσεως, καθώς από παράβαση της υποχρεώσεως αιτιολογήσεως, καθόσον η Επιτροπή έκρινε ότι το ποσοστό του μη οικονομικής φύσεως κόστους των επενδύσεων που πραγματοποιήθηκαν για τον νέο αεροσταθμό ανερχόταν μόνον στο 7 %.
            
         
               5.
            
            
               Ο πέμπτος και ο έκτος λόγος αντλούνται από πλάνη περί το δίκαιο και πλάνη περί τα πράγματα, καθώς από πολλαπλή πρόδηλη πλάνη εκτιμήσεως στις οποίες υπέπεσε η Επιτροπή κατά τον προσδιορισμό της τρέχουσας καθαρής αξίας των επίδικων μέτρων.
            
         
               6.
            
            
               Ο έβδομος λόγος αντλείται από παράβαση της υποχρεώσεως αιτιολογήσεως και από πλάνη περί το δίκαιο στις οποίες υπέπεσε η Επιτροπή κατά τον καθορισμό της συμπληρωματικής εισφοράς που επιβλήθηκε από την 1η Ιανουαρίου 2016, με αποτέλεσμα να καθίσταται αδύνατος ο υπολογισμός του ύψους της εν λόγω εισφοράς.
            
         
               7.
            
            
               Ο όγδοος λόγος αντλείται από πολλαπλή πλάνη περί τα πράγματα, από πρόδηλη πλάνη εκτιμήσεως, καθώς από παράβαση της υποχρεώσεως αιτιολογήσεως στις οποίες υπέπεσε η Επιτροπή κατά τον έλεγχο της επίμαχης συμβάσεως και των προβαλλομένων στρεβλώσεων του ανταγωνισμού μεταξύ του αεροδρομίου του Σαρλερουά και του αεροδρομίου Bruxelles National.
            
         
               8.
            
            
               Ο ένατος λόγος αντλείται από παραβίαση της αρχής της δικαιολογημένης εμπιστοσύνης.